Αξιότιμα Μέλη,

**Ο Σύνδεσμος Επιχειρήσεων και Βιομηχανιών Πελοποννήσου και Δυτικής Ελλάδος**  σε συνεργασία με την GLOBAL CREECE εξασφάλισε την διοργάνωση σεμιναρίου στην Πάτρα για τα στελέχη επιχειρήσεων μελών μας και σας καλεί να συμμετέχετε.

ΘΕΜΑ : «**Νέες & Μικρές Ελληνικές Επιχειρήσεις Τροφίμων-Σωστή Ανάπτυξη και Εξαγωγές** »

Ο αγροτοδιατροφικός κλάδος είναι από τους σημαντικότερους της ελληνικής οικονομίας. Απαραίτητη προϋπόθεση επιτυχίας είναι όμως η παραγωγή διεθνώς ανταγωνιστικών προϊόντων προστιθέμενης αξίας και οι εξαγωγές τους, από όλες τις επιχειρήσεις. Πολλές νέες παραγωγικές εταιρίες έχουν ιδρυθεί πρόσφατα στη χώρα μας, εν μέσω κρίσης και αυτό είναι άλλη μια απόδειξη των προοπτικών του κλάδου.

Οι επιχειρήσεις αυτές αποτελούν, μαζί φυσικά με τις παλαιότερες, τον κορμό αυτού του κλάδου με την ευελιξία τους ως προς την ανάδειξη και αξιοποίηση προϊόντων. Είναι δε βέβαιο ότι από αυτές θα δημιουργηθούν στο μέλλον νέες μεγάλες ελληνικές εξαγωγικές επιχειρήσεις τροφίμων.

Έχοντας καταγράψει και διαπιστώσει τα προβλήματα στον κλάδο, ετοιμάσθηκε με την GLOBAL CREECE **ένα συνοπτικό και ταχύρυθμο εκπαιδευτικό πρόγραμμα 2 ημερών (συνολικής διάρκειας 12 ωρών )**  που έχει ως στόχο να προετοιμάσει νέες αλλά και παλιές ελληνικές επιχειρήσεις τροφίμων για τις τάσεις, τις ιδιαιτερότητες της αγοράς, τους κινδύνους και τις παγίδες σε όλη την κλίμακα της δραστηριότητάς τους καθώς και για την επίτευξη των στόχων τους.

Σκοπός του σεμιναρίου είναι για την επιχείρηση:

* Να επιτυγχάνει με ευκολία τους στόχους της και τα επιθυμητά αποτελέσματα.
* Να κάνει ικανοποιητικές παρουσιάσεις στους υπάρχοντες και τους υποψηφίους πελάτες της .
* Να αξιολογήσει τη διαδικασία που ακολουθεί σύμφωνα με τα αποτελέσματα που επιτυγχάνει.
* Να εντοπίσει τα δυνατά της σημεία και τις αδυναμίες της .
* Να οικοδομήσει ισχυρές και μόνιμες σχέσεις εμπιστοσύνης με τους πελάτες της.
* Να βελτιώσει την εικόνα της .
* Να διατηρεί το ενδιαφέρον και την εμπιστοσύνη των πελατών της.

Η όλη προσέγγιση βασίζεται σε πρακτικά και διαπιστωμένα προβλήματα και το κάθε σημείο υποστηρίζεται από συγκεκριμένα παραδείγματα. Έτσι θα γίνει αναφορά κυρίως σε συγκεκριμένα υπαρκτά ζητήματα και παραδείγματα. Θεωρητικές ανάγκες των συμμετασχόντων θα καλυφθούν με επιπλέον σημειώσεις.

**Το σεμινάριο θα πραγματοποιηθεί την Παρασκευή 13 Νοεμβρίου (16:00 μ.μ. – 21:00 μ.μ.) και το Σάββατο 14 Νοεμβρίου (9:00 π.μ. – 16:00 μ.μ.) στα γραφεία του Συνδέσμου Επιχειρήσεων και Βιομηχανιών Πελοποννήσου και Δυτικής Ελλάδος , Βότση 2 , όροφος 2ος.**

**Το κόστος για την κάθε συμμετοχή στο σεμινάριο ανέρχεται στο ποσό των 100 ευρώ.**

**Το γκρουπ θα αποτελείται από 20 μέχρι 22 στελέχη από 10 -12 επιχειρήσεις.**

 **Η πληρωμή θα γίνει απευθείας στην εταιρεία GLOBAL CREECE και τα παραστατικά μπορούν να χρησιμοποιηθούν στα έξοδα της κάθε επιχείρησης.**

**Εισηγητές του Σεμιναρίου.**

* **Μπάμπης Φιλαδαρλής MBA, DipM, MIEx.**

 Διευθύνων Σύμβουλος της Global Greece και τέως Γενικός Διευθυντής του Συνδέσμου Εξαγωγέων Βορείου Ελλάδος, για πάνω από 15 χρόνια. Διευθυντής του Ινστιτούτου Εξαγωγικών Ερευνών και Σπουδών (ΙΕΕΣ) του ΣΕΒΕ. Εθνικός σύμβουλος της Ελλάδος για τα προγράμματα διεθνούς συνεργασίας μέσα από εκθεσιακές συναντήσεις Europartenariat και B2fair.

Σχεδιαστής και υπεύθυνος υλοποίησης του agora.mfa.gr της πρώτης ενοποιημένης διαδικτυακής ηλεκτρονικής βάσης δεδομένων οικονομικών και επιχειρηματικών πληροφοριών των γραφείων εμπορικών ακολούθων των ελληνικών πρεσβειών στο εξωτερικό για την συλλογή επιχειρηματικών πληροφοριών και την στήριξη των ελλήνων επιχειρηματιών στην αναζήτηση διεθνών εταίρων.

Έχει εκπαιδεύσει πάνω από 2000 στελέχη επιχειρήσεων σε θέματα εξαγωγικού marketing, έρευνας ξένων αγορών και εξαγωγικής στρατηγικής στην Ελλάδα αλλά και στο εξωτερικό.

Έχει συγγράψει πολλά εκπαιδευτικά βοηθήματα για νέους εξαγωγείς για φορείς όπως ο ΣΕΒΕ, ο ΣΕΒ, το ΙΤΜ και πολλά Επιμελητήρια. Είναι ο δημιουργός του «Οδικού Χάρτη Εξαγωγών» που έχει τυπωθεί και μοιραστεί σε πάνω από 4500 εξαγωγικές επιχειρήσεις.

* **Τριαντάφυλλος Πετκανόπουλος**

Σύμβουλος Επιχειρήσεων Τροφίμων σε θέματα Μάρκετινγκ, RnD, Market Access. Δημοσιογράφος με εξειδίκευση στο κρασί και τα τρόφιμα. Πρώην συνεργάτης του Συνδέσμου Εξαγωγέων Βορείου Ελλάδος και του Ινστιτούτου Εξαγωγικών Ερευνών και Σπουδών (ΙΕΕΣ) του ΣΕΒΕ.

Ασχολείται με τον κλάδο τροφίμων και ποτών για περισσότερα από 20 χρόνια έχοντας περάσει προσωπικά από όλα τα πόστα. Επιχείρηση, χονδρικό και λιανικό εμπόριο, εισαγωγές, εξαγωγές, τροφοδοσία, Logistic, ανάπτυξη προϊόντων, εστίαση, γευσιγνωσία, μάρκετινγκ, branding, μελέτες, επικοινωνία.

Ως δημοσιογράφος, έχει επισκεφτεί όλες τις εκθέσεις στο εξωτερικό, έχει λάβει μέρος και έχει κάνει εισηγήσεις σε συνέδρια και έχει επισκεφτεί όλες τις σημαντικές περιοχές παραγωγής αγροτικών προϊόντων και κρασιών και δεκάδες μεγάλες και μικρές παραγωγικές μονάδες στην Ελλάδα και στο εξωτερικό.

Είναι πιστοποιημένος εισηγητής για προγράμματα κατάρτισης ενηλίκων με εκατοντάδες ώρες εκπαίδευσης.